Správa zo zahraničnej pracovnej cesty

1.	Účastníci ZPC :
Titul, meno a priezvisko:	Mgr. Peter Mravec
Pracovisko:	oddelenie pre operačný program Výskum a vývoj
	odbor riadenia programov
	sekcia štrukturálnych fondov EÚ
	Ministerstvo školstva, vedy, výskumu a športu SR
	Stromová 1, 813 30 Bratislava
Pracovné zaradenie:	vedúci oddelenia
Funkcia: 	hlavný štátny radca
Znalosť jazykov:	AJ, NJ

Titul, meno a priezvisko:	Ing. Martin Valo
Pracovisko:	oddelenie pre operačný program Výskum a vývoj
	odbor riadenia programov
	sekcia štrukturálnych fondov EÚ
	Ministerstvo školstva, vedy, výskumu a športu SR
	Stromová 1, 813 30 Bratislava
Pracovné zaradenie:	manažér monitorovania
Funkcia: 	hlavný štátny radca
Znalosť jazykov:	AJ, NJ

2.	Zahraničná pracovná cesta
Štát:	Španielsko 
Mesto:	Barcelona
Vykonaná v dňoch:	30.03.2011 – 01.04.2011
Prijímajúca organizácia:	Európsky inštitút verejnej správy (EIPA) Barcelona
	C/Girona 20, 08010 – Barcelona, Španielsko
Účel cesty:	účasť na seminári „How to Implement European Law: Multilevel Governance after Lisbon“ 
Spôsob financovania:	Cestovné a pobytové náklady a iné výdavky financovalo MŠVVaŠ SR z prostriedkov technickej pomoci operačného programu Výskum a vývoj 

3.	Rámcový program pobytu
Hlavným cieľom seminára bolo identifikovať vzťah medzi rastúcou zaangažovanosťou regiónov na úrovni EÚ, ich úlohou v riadnej implementácii legislatívy EÚ a koncepciou zodpovednosti za úplnú resp. neúplnú zhodu s právom EÚ. Seminár poskytol stručný prehľad zmien v rozhodovacom procese EÚ v súvislosti aplikáciou Lisabonskej zmluvy a z toho vyplývajúcich noviniek v implementácii práva EÚ.

Seminár pozostával z prezentácií prednášajúcich, workshopu a otvorených diskusií.

Stručný program:

Streda 30.03.2011
Odchod z Bratislavy do Viedne, odlet do Barcelony, ubytovanie.

Štvrtok 31.03.2011
•	Registrácia účastníkov a úvod do seminára (Gracia Vara Arribas a Igor Dizdarević)
•	Prednáška EÚ po Lisabone: zmluvy a kompetencie (Gracia Vara Arribas)
•	Prednáška Inštitúcie a regióny: nový systém právne záväzných predpisov (Gracia Vara Arribas)
•	Prednáška Úloha národných a regionálnych parlamentov v kontrole subsidiarity (Gracia Vara Arribas)
•	Prednáška Čo je potrebné implementovať? (Igor Dizdarević)
•	Workshop: Implementácia právnych nástrojov EÚ (Igor Dizdarević) 

Piatok 01.04.2011
•	Prednáška Podstata a priamy účinok práva EÚ (Igor Dizdarević a Gracia Vara Arribas)
•	Prednáška Procedúra pri porušení práva EÚ (Igor Dizdarević)
•	Prednáška Národná spolupráca a zhoda s legislatívou EÚ: Úloha regiónov (Gracia Vara Arribas)
•	Ukončenie seminára (Igor Dizdarević a Gracia Vara Arribas)

Odubytovanie, odlet z Barcelony do Viedne, príchod do Bratislavy.
4.	Stručný priebeh seminára 
Prvý deň seminára sa začal registráciou účastníkov, krátkym predstavením jednotlivých prednášajúcich i účastníkov. Nasledovala prednáška EÚ po Lisabone: zmluvy a kompetencie, ktorá predstavila systém fungovania EÚ po prijatí Lisabonskej zmluvy, a to vysvetlením zmien v štruktúre základných zmlúv a diskusiou o rôznych druhoch kompetencií, ktoré EÚ má. Na úvod bola stručne uvedená história vývoja zmlúv, na ktorých je založená súčasná EÚ, od Zmluvy zakladajúcej Európske spoločenstvo pre uhlie a oceľ (1952) až po Lisabonskú zmluvu (2009). Následne prednášajúca podrobnejšie vysvetlila jednotlivé časti Zmluvy o EÚ a Zmluvy o fungovaní EÚ v ich súčasnej podobe, t. j. po podpise Lisabonskej zmluvy. Na záver boli v krátkosti opísané jednotlivé inštitúcie EÚ a vzťahy medzi nimi.

Seminár pokračoval prednáškou Inštitúcie a regióny: nový systém právne záväzných predpisov detailnejšie rozoberajúcou zmeny v úlohe základných inštitúcií EÚ podieľajúcich sa na rozhodovaní v EÚ so špeciálnym zameraním na regióny EÚ a rozdiely medzi legislatívnymi a nelegislatívnymi normami pre regionálnu úroveň. Rozdiely však nie sú iba v tom, či ide o legislatívne a nelegislatívne normy, ale tiež v tom, akú formu administratívneho členenia a akú mieru zapojenia regiónov do legislatívneho procesu majú jednotlivé členské štáty. V zásade rozoznávame štyri typy: 
1.	Štáty s federatívnym usporiadaním (Nemecko, Belgicko, Rakúsko); 
2.	Centralizované štáty (Francúzsko); 
3.	Decentralizované štáty (Taliansko, Španielsko); 
4.	Asymetricky decentralizované štáty (Spojené kráľovstvo, Fínsko, Portugalsko).

Úloha národných a regionálnych parlamentov v kontrole subsidiarity bola témou ďalšej prednášky, ktorá objasnila systém žltých a oranžových kariet slúžiaci na kontrolu dodržania princípu subsidiarity národnými resp. v niektorých prípadoch regionálnymi parlamentmi v jednotlivých fázach legislatívneho procesu.

Prednáška Čo je potrebné implementovať bola zameraná na dve oblasti: 1. praktický prehľad právnych predpisov EÚ, ktoré musia byť implementované členskými štátmi, a 2. praktické rady pre zodpovedné inštitúcie na nižšej ako národnej úrovni. V prvej časti prednášajúci vysvetlil a ozrejmil právny rámec EÚ: a) primárne zdroje práva (medzinárodné zmluvy, všeobecné princípy, rozhodnutia Súdneho dvora EÚ), b) sekundárne zdroje práva (právne záväzné – nariadenia, smernice, rozhodnutia, právne nezáväzné – názory, uznesenia, odporúčania, poznámky, pokyny) a tiež spôsob, akým musia byť jednotlivé predpisy v závislosti od druhu implementované. V druhej časti odzneli praktické rady a návody, ako správne implementovať, na čo klásť dôraz a pod.

Na záver prvého dňa sa konal workshop Implementácia právnych nástrojov EÚ. Účastníci seminára boli rozdelení do skupín a mali za úlohu z príslušných právnych nástrojov určiť čo a ako má byť implementované; konkrétne z daných úryvkov nariadení a smerníc ES určiť 
•	komu sú určené, 
•	aké povinnosti z nich vyplývajú, 
•	dokedy je nutné tieto povinnosti splniť, 
•	akým spôsobom. 
Postupy práce a výsledky jednotlivých skupín boli následne predmetom diskusie.

Na začiatku druhého dňa lektori zosumarizovali odprednášané témy z prvého dňa seminára a ich nadväznosť na nasledujúce prednášky, prvou z nich bola na tému Podstata a priamy účinok práva EÚ. Formou kombinácie prezentácie a interakcie s účastníkmi bola vysvetlená podstata práva EÚ, vrátane princípu „nadradenosti“, „priameho účinku“ práva EÚ a pojem „zodpovednosti štátu“, ako aj právny základ pre činnosť miestnych a regionálnych inštitúcií, a to aj v prípade, keď právne nástroje EÚ neboli formálne transponované do národného práva.

Procedúra pri porušení práva EÚ bola témou ďalšej prednášky. Túto procedúru spúšťa Európska komisia proti členskému štátu za to, že si nesplnil povinnosť implementovať legislatívu EÚ do národnej legislatívy, čo môže vyústiť do vyrubenia peňažnej pokuty danému členskému štátu. Poznáme tieto tri typy procedúr pri porušení práva EÚ: 
1.	Prípady nekomunikovania (opomenutie predpisov); 
2.	Prípady nesúladu (porušenie práva EÚ); 
3.	Prípady nesprávnej aplikácie (žiadna alebo neprimeraná transpozícia/implementácia smerníc). 
Lektor zároveň vysvetlil úlohu Súdneho dvora EÚ v tejto procedúre.

Záverečná prednáška Národná spolupráca a zhoda s legislatívou EÚ sa zamerala na rôzne inštitucionálne a procedurálne zmeny, ktoré majú vplyv na inštitúcie na regionálnej a miestnej úrovni, a to vo forme prezentácie výsledkov štúdie, podľa ktorej až 70 % práva EÚ sa implementuje na miestnej a regionálnej úrovni.
5.	Odporúčané závery a očakávaný prínos
Seminár priblížil účastníkom zmeny v štruktúre a obsahu základných zmlúv EÚ po prijatí Lisabonskej zmluvy. Ďalej tiež poskytol prehľad právneho rámca EÚ, druhy právnych noriem, ich záväznosť pre jednotlivé členské štáty resp. občanov EÚ a tiež ponúkol návod na čo najlepšiu implementáciu práva EÚ do národnej legislatívy. Prednášajúci tiež vysvetlili, aké sú právne účinky práva EÚ a čo nasleduje v prípade, ak si členské štáty nesplnia svoju povinnosť a neimplementujú správne resp. vôbec právo EÚ do svojho národného právneho systému.
Počas celého seminára bol zrejmý zámer prednášajúcich vyzdvihnúť úlohu regiónov jednotlivých členských štátov v legislatívnom procese EÚ. Základné zmluvy definujú štát ako výhradný a konečný subjekt zodpovedný za porušenie práva EÚ. Napriek tomu, inštitúcie na regionálnej a miestnej úrovni patria k tým, ktoré vo veľkej miere implementujú európske normy. Diskusia o zodpovednosti na tejto úrovni za nesúlad s právom EÚ je otvorená a prebieha v celej Európe. Táto diskusia však nie je ľahká vzhľadom na odlišnosť administratívneho členenia jednotlivých členských štátov a mierou zapojenia ich regiónov do legislatívneho procesu.
6.	Prinesená dokumentácia
	Dokumentácia z pracovného seminára je uložená u účastníkov seminára, kde je na požiadanie k dispozícii. 
7.	Osobitne vyhodnotený očakávaný prínos ZPC
	Účasť na seminári bola prínosom najmä z hľadiska vysvetlenia zmien vyplývajúcich z prijatia Lisabonskej zmluvy na legislatívny proces v EÚ a jeho nadväznosti na legislatívne procesy v jednotlivých členských štátoch, ako aj sankcií, ktoré existujú v prípade porušenia práva EÚ resp. v prípade nesúladu národnej legislatívy s právom EÚ. 
	Medzi účastníkmi seminára boli nielen zástupcovia členských štátov, ale aj regiónov, čo pomohlo porovnať odprednášanú problematiku s praxou. Reálne problémy pri implementácii práva EÚ tiež pomohol ozrejmiť workshop, ktorý prostredníctvom prípadových štúdií z praxe nútil účastníkov seminára tvorivo myslieť a konštruktívne pristupovať k tejto problematike. 
	Z hľadiska získania nových poznatkov v problematike legislatívneho procesu EÚ hodnotím účasť na seminári za prínosnú a prospešnú aj pre uplatnenie nadobudnutých poznatkov v oblasti štrukturálnych fondov EÚ.
8.	Spôsob zverejnenia výsledkov ZPC, prenos získaných informácií
	Súhlasím so zverejnením správy na internetovej stránke MŠVVaŠ SR.

Správu vypracoval:	Ing. Martin Valo

Dátum: 	02.05.2011

Správu schválili:   	Mgr. Peter Mravec
	vedúci oddelenia pre OP VaV

	RNDr. Dušan Hudec
	riaditeľ odboru riadenia programov

	Mgr. Roderik Klinda
	generálny riaditeľ sekcie ŠF EÚ